Nekropola sa stećcima u Kruševu (Mostar)
Nekropola Šarampovlje (Vitina) u Kruševu smještena je na jugoistočnoj strani Mostarskog blata, oko 7 km zračne linije u pravcu jugozapada, uz regionalnu cestu Mostar–Čitluk Prostire se na 3035 kvadratnih metara i broji 122 stećka (60 u formi ploče, 59 u formi sanduka i 3 u formi sljemenjaka). Materijal od kojeg su spomenici pravljeni je fino obrađeni kamen. Pojedini stećci su utonuli ili zasuti zemljom. Ukrašeno je ukupno 30 nadgrobnika. Na velikom broju stećaka izvedene su bordure i friz od cik-cak linija, frizovi od povijene loze sa trolistom, ljiljanima, rozetama, mačem, vodenicom, kamenicom, scenama lova i plesa i kopljem (mačem). U sredini ploče sa natpisom nalazi se ukras u obliku štita sa mačem, dok se po obrubima u vidu širokog okvira nalaze figure sidra. Štit je pravokutnog oblika duljine 104 cm, balčak se nalazi iznad štita duljine 20 cm, a krsnica 22 cm. Ispod štita izlazi vrh mača.